

SAJTÓKÖZLEMÉNY

2022. január 24.

 **Célszerű mielőbb nyilatkozni az szja-kedvezményekről**

**Aki szja-kedvezményre jogosult, annak érdemes már januárban kitöltenie az adóelőleg-nyilatkozatot, hogy a munkáltatója mielőbb figyelembe vegye a munkavállalónak járó kedvezményeket. Nyilatkozni online is lehet, a Nemzeti Adó- és Vámhivatal (NAV) honlapján. Változás esetén év közben új nyilatkozatot kell tenni vagy a korábbit vissza kell vonni.**

Az adóelőleg-nyilatkozatot a dolgozó tölti ki és adja át munkáltatójának, kifizetőjének. Aki már a januári fizetésében érvényesítené a kedvezményeket, annak az első bérszámfejtés előtt nyilatkoznia kell. **Az adóelőleg-nyilatkozatokkal év közben érvényesített kedvezmények automatikusan bekerülnek a NAV által készített adóbevallási tervezetbe.**

A legegyszerűbb megoldás az adóelőleg-nyilatkozat online benyújtása a NAV honlapjáról elérhető [**Online Nyomtatványkitöltő Alkalmazással**](https://onya.nav.gov.hu) (ONYA). Használatához mindössze KAÜ-azonosítás (például ügyfélkapus hozzáférés) szükséges. A webes felület a kitöltésben is segít, mivel megjeleníti a NAV nyilvántartásaiban és a korábbi nyilatkozatokban szereplő adatokat. Az online beküldött dokumentumot a NAV automatikusan továbbítja a megjelölt munkáltatónak, kifizetőnek.

Továbbra is lehetőség van a kézzel kitöltött nyilatkozatok személyes átadására a munkáltatónak. Ehhez az [ajánlott nyilatkozatminták és a kitöltési útmutatók](https://www.nav.gov.hu/nav/adoeloleg_nyilatkozat_2022) letölthetők a NAV honlapjáról.

2022-től **új adóalap-kedvezményt** vehetnek igénybe a **25 év alatti fiatalok**. Nekik ugyanis nem kell személyi jövedelemadót fizetniük az összevont adóalapba tartozó, törvényben meghatározott egyes jövedelmeik után a kedvezmény havi összegéig, ami 2022-ben 433 700 forint. Ez 65 055 forint adómegtakarítást jelenthet havonta. **A kedvezmény érvényesítését a fiatalnak nem kell adóelőleg-nyilatkozattal kérnie**, azt a munkáltató, kifizető automatikusan figyelembe veszi, kivéve, ha a fiatal nyilatkozatban kéri annak részleges vagy teljes mellőzését.

A korábbi személyijövedelemadó-kedvezmények (**négy vagy több gyermeket nevelő anyák kedvezménye**, **első házasok kedvezménye**, gyermekek után járó **családi kedvezmény**, kormányrendeletben meghatározott betegségek, illetve rokkantsági járadék vagy fogyatékossági támogatás esetén járó **személyi kedvezmény**) továbbra is elérhetők, jogosultsági feltételeik nem változtak. A személyi kedvezmény mértéke a minimálbér emelkedéséhez igazodva 2022-ben 66 700 forintra nőtt, ami a gyakorlatban havi 10 005 forint adómegtakarítást jelent.

Az érintettek a részletekről a NAV honlapján (<https://nav.gov.hu>), a [73. számú információs füzetben](https://nav.gov.hu/nav/inf_fuz/2022) tájékozódhatnak, illetve bővebb információ kérhető a NAV Infóvonalán, a 1819-es telefonszámon.

|  |
| --- |
| **Nemzeti Adó- és Vámhivatal** |
| **Pest Megyei Adó- és Vámigazgatósága** |
| További információ: |
| Salgó Attila |
|  |
| Tel: 06-70-491-2907; 06 1 427 5061 E-mail: pest.sajto@nav.gov.hu |
|  |